Tisztelt Érdeklődő!

Amennyiben Ön a **16. életévét betöltötte, nem tanköteles**, de nem végezte el az általános iskolát, vagy a középiskolát és érettségit szeretne, sok szeretettel várjuk jelentkezését iskolánkba.

Kérjük, olvassa el tájékoztatónkat!

**Rövid ismertetés iskolánkról**

(Pestszentlőrinc-Pestszentimrei Felnőttek Általános Iskolája és Gimnáziuma 1181 Budapest, Kondor Béla sétány 10. )

Iskolánkat 1946-ban alapította az akkori Vallási és Közoktatási Minisztérium.

Dr. Grünvald Mária Intézményvezető

Iskolánk 4 évfolyamos gimnázium, amely 2020. szeptember 1-jével kibővült általános iskolai tagozattal is.

Mivel állami iskola, tandíj nincs. 560 gimnáziumi és 60 általános iskolai tanulót vehetünk föl.

Iskolánk sajátos „blended learning” **(a távoktatás, az esti és a nappali keveréke)** oktatást folytat.

2 tagozatunk van: Az ”A” tagozaton kedden, szerdán, csütörtökön 16:30-tól 21:00 óráig tartjuk az órákat (ez az

„esti”). „B” tagozatunkon szombaton reggel 8 órától 18 óráig tartunk órákat. Csütörtökön és pénteken 16 órától 21 óráig „egyéni konzultációs” órák is vannak. **Az általános iskolásokat hétköznap, az „A” tagozat idején tudjuk fogadni.**

Az órákon való részvétel nem kötelező, de ajánlott. Jelenléti ívet vezetünk.

**Minden héten, digitális módon, segédanyagot küldünk**, így azok is követni tudják az oktatást, akik személyesen nem tudnak jelen lenni. **E-könyvtárt működtetünk**, amihez minden tanulónak hozzáférést biztosítunk. **Minden félévben, legalább 2 alkalommal, mód van digitális úton beküldendő feladat** elkészítésére. **Ezeknek a feladatoknak az elvégzése a féléves osztályzatok megszerzéséhez feltétlenül szükséges.** Ezen kívül természetesen lehetőség van a helyszínen is dolgozatokat írni, osztályzatokat szerezni. **Félévkor azokat a tanulókat tudjuk lezárni, akik megírták a 2 elektronikus dolgozatot és beszámolót tettek, ami írásbeliből és szóbeliből áll. Félévkor csak beszámolók vannak, amelyek letétele személyes jelenlétet igényel.** A féléves beszámolók december közepétől január végéig tartanak.

Akiknek **nincs félévi jegyük, év végén osztályozó vizsgát tesznek.** Az év végi osztályozó vizsgák május elejétől június közepéig tartanak. Akik másik iskolából jönnek és ott nem tanulták azokat a tárgyakat, amelyek a mi iskolánkban kötelezőek, különbözeti vizsgát tesznek. Ez november végén, december elején történik.

Beiratkozni csak személyesen lehet, 16. életévét betöltött, nem tanköteles tanulót vehetünk fel. Aki a 18. életévét nem töltötte be, 2 szülő kíséretében jelentkezhet iskolánkba. Amennyiben nem élnek együtt, az egyik szülő nyilatkozatot tehet, a másik távollétének okáról. A felvételihez kellenek a személyes igazolványok (személyi igazolvány, lakcímkártya, TAJ kártya), illetve az általános iskolai bizonyítvány, valamint az utolsó eredményes évről a bizonyítvány.

Jelentkezhetnek külföldön élő magyarok is, feltétele a magyar állampolgárság vagy állandó tartózkodási engedély Magyarországon.

Tandíj nincs, alapítványunk elfogad évi 5000 Ft-os támogatást, de **az alapítványi támogatás nem feltétele a tanuló felvételének.**

Beiratkozás (személyesen történik, előtte érdemes telefonon, vagy e-mailben érdeklődni): 2023 májusától keddtől péntekig 14 órától 19 óráig, szombaton 9 órától 15 óráig.

Hétfőn, illetve hétköznap délelőtt az iskola zárva van.

A nyári időszakban szerdánként 12 órától 18 óráig iratkozhatnak be.

Augusztus 22. után minden nap, **hétfő kivételével** az iskolában vagyunk. Hétköznap 14 órától 19 óráig iratkozhatnak be, szombaton 9 órától 15 óráig. **Ekkor azonban már általában nincs szabad férőhely.**

Aki nem fér be a 560, illetve 60 fős keretbe, várólistára tesszük. Ezért érdemes minél előbb jelentkezni. Telefon: 06/1-291-9597, titkárság telefonszáma: 06/30-357-2542 (Amikor az iskola zárva van a telefont sem vesszük fel, hétfőn, illetve hétköznap délelőtt.)

E-mail: felgimi.igazgatas@gmail.com